**Társasjáték – Keresd a párod!**

**Téma:** A játék a **Szerencsés jó napot!** c. cikkhez kapcsolható.

**Osztály:** 4 – 8. évfolyamon.

**Foglalkozási forma:** frontális.

**Eszközök:** kinyomtatott, esetleg laminált és feldarabolt formában a szólások és közmondások.

**Feladat:** Az írás elolvasása és értelmezése után a témához kapcsolódó közmondások és szólások megismerése.

**Játék:** A tanulóknak az a feladatuk, hogy keressék meg a párjukat, azaz alkossanak értelmezhető mondatokat.

A párkeresésre 5 perc van adva, ami alatt párba vagy hármas csoportokba állnak. Ez után a kialakult mondatokat értelmezzük és amennyiben hibásak, akkor kijavítjuk. Megbeszéljük mit is jelentenek.

**Felhasználható szólások, közmondások:**

* A szerencse nem jár örökbe, csak kölcsön.
* Szerencse próbálva jó.
* Jó szerencse a kevélység anyja.
* Szerencse, ha szolgál, még ne tartsd szolgádnak.
* Veszett szerencse, hol megszűnik a reménység.
* A szerencse nádszál, könnyen eltörik.
* Mit a természet nem adott, megkínálhat vele a szerencse.
* Derék állapot szerencsén feküdni.
* Forgó a szerencse, nincs állandó kincse.
* Méltó a szerencse áldomására.
* Ki korán kel, aranyat lel.
* Mindenki a maga szerencséjének kovácsa.
* Szegénynek a szerencséje is szegény.
* Bolondnak kedvez a szerencse.
* Akinek nincs szerencséje a kártyában, annak jut a szerelemben.
* Bátraké a szerencse.
* Vak tyúk is talál szeget.
* A szerencse vak.
* Nem tudja becsülni a szerencsét, ki nem volt soha szerencsétlen.
* Aki szerencsés akar lenni, ne bízza a szerencsére.
* Rámosolygott a szerencse.

A közmondásokból és szólásokból, persze csak annyit kell felhasználni amennyit a tanuló létszám igényel.

A játék után a gyerekek elmondhatják, kinek van szerencse száma, szerencsét hozó tárgya, napja és hogy mit jelent a szerencsés csillagzat.

**Előzetes feladatok:** Az órára való előzetes felkészülés alkalmával megkérhetjük a gyerekeket, hozzák el szerencsét hozó tárgyaikat, ill. el is mesélhetik a hozzá fűződő történeteiket.